הצהרת הבמאי

ההתנהלות של מדינת ישראל מול מיליון וחצי האזרחים הערבים הפלסטינים שבתוכה אינה משאירה מקום לספק, למדינה לא אכפת מהרג של אזרחים ערבים. האם מדינה שיודעת להפגיז חדשות לבקרים חמושים בסוריה ולשים את ידה על ארכיון הגרעין באיראן, אינה יכולה לארגוני פשע חמושים בתחומה? האם יש כאן ניסיון טרנספר בעקיפין, בתהליך סמוי ולא שקוף? החיים בערים וביישובים הערביים בישראל הפכו לבלתי נסבלים. אני פוחד! אני חושש לעתיד של ילדי, של משפחתי ושל החברה. לא עובר יום בלי נרצחים, פצועים ותקריות ירי. ארגוני הפשע השתלטו על כל חלקה טובה בחברה הערבית. דבריו של ראש הממשלה, בנימין נתניהו, בפאב הסמטה בתל אביב ב-2016, שם רצח נשאת מלחם מערערה שני גברים יהודים, זכורים לי היטב. "לא נרשה מדינה בתוך מדינה", אמר אז נתניהו. האמנתי אז שהמדינה סוף סוף תפסיק את ההפקרות, תתחיל לנקות את היישובים הערביים מהנשק הבלתי חוקי ותטפל בארגוני הפשע. התבדיתי. מספרי הנרצחים מאז רק הלכו ועלו. בשנת 2019, נרצחו בישראל 93 ערבים, מתוך 138 נרצחים במדינה בסך הכל. בשנה החולפת נרצחו 111. מזעזע! בעקבות גל הפגנות נגד האלימות בחברה הערבית מיהר השר לביטחון פנים לשעבר, גלעד ארדן, להפנות אצבע מאשימה אל הקורבנות. החברה הערבית, אמר ארדן בראיון לרדיו ירושלים, "היא חברה מאוד מאוד – ועוד אלף פעמים מאוד – אלימה... אלה קודים תרבותיים... הרבה מאוד סכסוכים שפה נגמרים בתביעה משפטית, שם שולפים סכין ושולפים נשק". לדברי ארדן, האלימות קשורה לזה "שאמא יכולה לתת אישור לבן לרצוח את האחות כי היא יוצאת עם גבר שלא נראה למשפחה". לידיעתו של השר הנכבד, בגדה המערבית, שאוכלוסייתה מונה קרוב ל-3 מיליון נפש, נרצחו באותה שנה 26 אנשים. המספרים מדברים בפני עצמם. משהו לקוי מאוד ביחס של המדינה ושל הגופים האמונים על אכיפת החוק ומניעת הפשע לחברה הערבית. אם בעבר הורים ששלחו את ילדיהם ללמוד באוניברסיטאות באירופה ובארצות הברית עשו זאת רק לאחר שקיבלו הבטחה ואף השביעו אותם שבכל מקרה הם חוזרים למולדת, היום המצב הפוך לחלוטין. הורים שילדיהם לומדים בחו"ל אומרים להם, "תסתדרו שם, תעבדו ותתחתנו ואל תחזרו לישראל. אם יתאפשר בהמשך ותוכלו לסדר אותנו, אנחנו נבוא אחריכם".

אני לא פוטר את החברה שבה אני חי ובה גדלים ילדי מהאחריות לאלימות שבתוכה, אבל המלחמה בארגוני פשע גדולים וחמושים (שאחראים לרוב המכריע של הרציחות) נמצאת בידיה של המדינה. רשויות החוק ידעו היטב לטפל בארגוני הפשע בנתניה, בנהריה ובעוד מקומות. מצד שני, אני לא רוצה לחשוב על תרחיש דומה למחאת אוקטובר אלפיים, שיכלול גם שימוש בנשק מצד אזרחים נגד המדינה. אם יתממש תרחיש כזה, יהיה מאוחר מדי להכות על חטא!